שריפת הענק שבאזור ירושלים על סף כיבוי. צוותי כיבוי רבים בשילוב עם מטוסי כיבוי הצליחו להשתלט על השריפה אשר פרצה במספר מוקדים באזור ירושלים. גורמי כיבוי האש מעריכים שמדובר בהצתה. במקביל, כביש מספר 1 שנסגר לתנועה נפתח לנסיעה, אך עומסי תנועה כבדים נרשמים באזור.
בשריפה שפרצה באזור מוצא ושיתקה את כביש מספר 1 נפגעו מספר נהגים משאיפת עשן. בעקבות השריפה אורחים היו באזור מעלה החמישה פונו. בתחילת הדרך, הכבאים התקשו להשתלט על מוקדי השריפה, אך בתוך זמן קצר ובעזרת תיגבור מצד צוותים נוספים, הצליחו להשתלט על האש.
אזור השריפה הוא לפני סיבוב מוצא כאשר השריפה התקרבה אל הכביש הראשי מתוך הוואדי ובמקביל איימה להתפשט כיוון אזור ירושלים. דובר כיבוי האש באזור בית שמש העריך כי מעל 20 דונם עלו באש.
השריפה תופסת את תשומת הלב הציבורית, כשבוע לאחר פרסום הדו"ח של מבקר המדינה בנוגע לשריפה בכרמל שבה נהרגו 44 אזרחים. באסיפה מתח מבקר המדינה ביקורת קשה על שר האוצר יובל שטייניץ, שר הפנים אלי ישי, השר לביטחון פנים וראש הממשלה.